khistorydata/jeongjo-sjw-relations huggingface dataset:
정조 11년 · 목
疏略曰。臣以情則至危蹙。以病則至沈痼。亞尹之除。適下於除夕廷候之時。怵分畏義。冒昧暫肅。惶愧隕越。歷日靡措。乃者寵擢新命。又何爲而至哉。噫。臣之伎倆。不過愚妄而已。匪材冥升。鬼怒已伺。危塗濫榮。人猜交狺。臣迺以癡獃凡匹。木直素性。漫無省解。全昧弛張。果能無衆彀之★(忄+雙)魂。叢鏑之集肌乎。是則臣實甘之矣。其所怵然疚痛者。區區自矢者。在於酬恩。而自歸於辜恩。斷斷自信者。在於恢公。而自底於蔑公。使朝象睽阻。世道壞敗。莫非臣愚妄之罪致然也。臣之犬馬之齒。今已滿七耋矣。舊質難變。新知不進。依然是惛陋鈍滯。萬不入俗之樣子。而精神筋力。則但如西日之益低。不審聖明。奚取於罔效之一廢物。而忽地拂拭之簡拔之。不恤忌憎之愈深。不念名器之愈褻哉。伏願亟收臣新授資級。以卒庇保之澤。批以。所辭過矣。勿辭行公。
정조 11년 · 강
命閑良金光郁。直赴殿試。
정조 11년 · 목
因中日單子。敎曰。扈衛軍官閑良金光郁四中六分。無異五中。大科當前。今番特爲直赴殿試。俾知勸奬之意。
정조 11년 · 강
行春享大祭于　太廟。
정조 11년 · 강
敍前訓將李柱國。復授前任。
정조 11년 · 강
以徐鼎修權★(礻+嚴)爲承旨。前望也。
정조 11년 · 강
詣　太廟　永禧殿展謁。仍詣　儲慶宮　毓祥宮　延祐宮　彰義宮　懿昭廟　義烈宮　景慕宮展拜。
정조 11년 · 목
具翼善冠黑圓領袍。乘輿出協陽門。降輿乘輦。飭訓將李柱國入來。傳授命召。承旨金載瓚。以訓將膺命之遲滯請推。從之。出敦化門。至　宗廟洞口降輦。乘輿入齋室。改具冕服。詣　太室。行展謁禮。奉審　各室。　肅廟丁未　東宮玉印紅廣織袱加裹。庚子上　諡金寶多紅方紗紬外袱改裹。　仁敬王后辛亥　冊妃玉印紅廣織外袱改裹。壬寅加上　尊號玉寶多紅方紗紬外袱改裹。丙辰王妃冊禮金寶多紅方紗紬外袱改裹。　仁顯王后辛巳上　諡金寶多紅方紗紬外袱改裹。甲戌復　位冊禮金寶紅廣織外袱改裹。命　本署令姜文會改差。令該曹口傳差出。仍步詣　永寧殿行禮。還入齋室。改具翼善冠黑圓領袍。乘輿出洞口降輿。乘輦至　永禧殿門外降輦。乘輿入齋室。改具冕服。詣　殿內行展謁禮。奉審如儀。還入齋室。改具翼善冠黑圓領袍。乘輿出門外。降輿乘輦。侍臣班次不備。命當該侍臣一倂禁推。敎曰。　儲慶宮展拜時。百官行禮置之。軍兵路上留住。至　儲慶宮門外降輦。乘輿詣　廟內。展拜如儀。乘輿出門外。降輿乘輦。至　毓祥宮門外。降輦乘輿。詣廟內展拜。仍詣　奉安閣。奉審如儀。還詣　延祐宮展拜如儀。乘輿出門外。降輿乘輦。敎曰。　彰義宮藏寶閣展拜時。百官行禮。依例爲之。服色與常時有異。依　眞殿行禮時例。以黑圓領袍磨鍊。　懿昭廟展拜時。百官行禮。依例爲之。至　彰義宮門外。降輦乘輿。詣　藏寶閣。展拜如儀。仍詣　懿昭廟展拜。敎曰。傳敎誤傳。以致班儀之不整。當該承旨權★(礻+嚴)遞差。命承旨前望入之。以權以綱批下。乘輿出西門外。降輿乘輦。詣　義烈宮門外。降輦乘輿。詣　廟內。展拜如儀。命　本宮宮任以下。考例施賞。乘輿出門外。降輿乘輦。由司宰監前路。至景慕宮洞口。降輦乘輿。入齋室。改具冕服。詣　廟內展拜如儀。還入齋室。改具翼善冠黑圓領袍。乘輿出門外。降輿乘輦。由館峴入弘化門。至明政門外。降輦乘輿。由協陽門還內。
정조 11년 · 강
以南鶴聞爲分兵曹參知。前望也。
정조 11년 · 강
命以初九日。親行孝昌墓文禧廟奠酌禮。
정조 11년 · 목
敎曰。歲謁未及爲之。歲後尙未往臨。初九日往臨墓所。還宮時。歷臨慶熙宮。日勢將抵暮。經宿後還宮。以此知悉。墓廟當行奠酌禮。百官行禮置之。只以隨駕人參班。隨駕則只六曹堂郞各一員爲之。侍衛以入直磨鍊。別雲劍寶劍外雲劍守門將司禁差備扈衛軍官有廳軍儀仗仗馬副駕轎。幷除之。轎馬二雙外。勿爲待令。又敎曰。初九日動駕時。禁軍以慶熙宮入番當次。一番隨駕。挾輦軍二百名。亦以元內入直及興化門當次番爲之。馬步軍兵。亦以慶熙宮外各營當次番及延和門入直軍。訓將都領標下軍。只以單營之制率領。後廂大將勿爲磨鍊。駕前旗幟。亦令只以號令旗排立。餘皆除之。御前前排。以減半磨鍊。內吹亦以一牌隨駕。留陣置之。
정조 11년 · 강
分遣承旨。詣三角木覓及漢江。奉審摘奸。
정조 11년 · 목
敎曰。生員朴準源女子。幼學金遠復女子。進士申履相女子。三揀擇待令。餘皆許婚。○敎曰。嘉禮廳堂上。例以禮曹三堂差下。而進排之尙方。策應之度支。皆不得主管。雖不知流來前例之如何。而擧行必多掣肘。舊例不必釐改。尙方度支堂上及郞官各一員。兼管照檢事分付。此後大小國婚嘉禮廳。皆依此定式施行。載之受敎。○禮曹啓言。嘉禮時堂上。本曹三堂例兼。郞廳。請令吏曹啓下。都廳。待設廳啓下。允之。敎以。初八日設廳。而旣有定式。本曹與戶曹尙方相議。措備物種。取考前例。別單書入。待啓下只以點下者擧行。以今經費。凡事宜從省略。豈或一毫侈濫。卿等體此意擧行。納采等各項行禮日內外宣醞。幷除之。本家接待果盤。亦令一幷除之。毋論宮人中官。凡係本家接待禮單。雖紬綿。皆勿爲之事分付。嘉禮時所用緞綾。皆以紬苧代用。都監擧行。依此爲之。○該曹啓稟。三揀擇吉日。以何間推擇。敎以。三揀擇及嘉禮日子。以今念後。至來月初擇吉。
정조 11년 · 강
命調用前參奉金龍柱。
정조 11년 · 목
敎曰。明將上　號。而　慈殿本家。時無職名人。前參奉金龍柱。出六之後。尙不收用。今日政調用。知事金漢耆。除拜後姑不出肅。申飭與副司直金漢老。使之參班。
정조 11년 · 강
以李亨元爲承旨。朴聖泰爲司諫。崔景岳白仁煥爲掌令。任希遠柳甲基爲持平。前望也。
정조 11년 · 강
命卿宰侍從罷削人別單書入。待點下捧傳旨。
정조 11년 · 목
賀班在明故也。○前府使洪文泳。判義禁鄭一祥。承旨金魯永趙衍德沈豊之。大司諫尹勉升。執義兪彦修。掌令姜忱李永穆。持平任長源張至冕。正言韓光植李泰賢金鎔。西學敎授尹翊東。南學敎授沈晉賢。縣監宋景煥。參判申大升。幷敍用。判書趙時俊職牒還授。
정조 11년 · 목
以李集斗洪義榮爲承旨。徐鼎修爲吏曹參議。沈豊之爲禮曹參判。洪檍爲參議。
정조 11년 · 강
命儒生上旬輪次。退行於庭試前。
정조 11년 · 목
成均館啓言。正月初七日儒生上旬輪次。當爲設行。而大提學金鍾秀在外。限內不得設行。敎以。文衡及首相。俱適行公。又値鄕外多士咸造之時。人日製。則不可以退限。置之。待庭試臨時。前期一二日。出令試取事。言于政府。亦令知館事知悉。
정조 11년 · 강
加上尊號于　慈殿。受賀頒赦。
정조 11년 · 목
是日都監都提調以下。都提調判府事徐命善。提調行禮曹判書李命植。戶曹參判李崇祜。工曹參判李聖圭。都廳副司果曺允大申耆。郎廳戶曹正郞鄭東敎具膺。敦寧判官金魯成。監造官繕工奉事吳在斗。司饔奉事李度文。別工作繕工假監役韓謩。先詣仁政殿。請出　冊寶。安于案上。予具遠游冠絳紗袍。乘輿出協陽門。至仁政殿西階下。降輿入小次。時至。步詣殿上。就版位行四拜禮。捧　冊官副司果成種仁洪義浩。捧　寶官副司果沈樂洙朴基正。以次奉　冊寶。跪授都監都提調。都提調跪受以授近侍。近侍傳捧跪進。予受之以授尙傳。尙傳跪受還置於案。捧致詞官承文副正字朴瑞源。捧箋文官禮曹正郞姜德恒。以次奉致詞箋文亟。跪授承文院都提調。都提調領議政金致仁。跪受以授近侍。近侍傳捧跪進。予受之以授尙傳。尙傳跪受置于案。捧禮物官濟用監奉事徐有年。奉禮物亟。跪授濟用監提調。提調錦城尉朴明源。跪受以授近侍。近侍傳捧跪進。予受之以授尙傳。尙傳跪授置於案。又行四拜禮。還入小次。尙傳奉出　冊寶致詞箋文禮物。各安于腰彩輿及龍亭。都監都提調以下。以次陪進。彩輿將至。出小次就版位祗迎。乘輿出仁政門。由泰秋門。至延和門外降輿。詣　慈殿。親上　冊寶如儀。乘輿出泰秋門。至仁政殿。受百官賀如儀。○頒敎文曰。王若曰。奉　慈旨而討亂逆。邦慶無前。定尊名而揚　德徽。冊寶加上。　儀章旣備。播告用修。洪惟　太母扶宗國之功。粵自寡躬在儲貳之日。折奸萌於宮省。克嗣　仁元后徽規。運　神籌於閨闈。遂贊　先大王丕策。嗟。今日逆變之罔極。而半夜　慈敎之誕宣。夏秋之喪禍驚心。誰測表裏之糾結。將相之凶謀連肚。槪令中外而聞知。君臣之義將亡。　慈札夫豈得已。　王室之親近出。予心有不忍言。惟是爲國家遠慮深憂。留　聖心於逆順之辨。所以下賓廳十行細字。照賊膽於幾微之先。逮天討之略行。仰　慈功之愈卓。魑魅之形莫遁。　諺敎若合節符。鯨鯢之誅遄加。　邦基自底磐泰。斯切群情之頌忭。冀效　聖德之揄揚。至誠如神。孰不仰運天地之化。顯號累上。猶未盡摹日月之光。雖然執謙之　慈衷。諭以事有未了。奈此歸功之輿論。僉曰德必得名。肆二字加進　徽稱。俾萬世咸知　盛績。遠取諸漢。近取諸宋。　丕號匹美于前。鏤之以玉。範之以金。偉烈垂耀於後。始簾惟之　宣札。民無能名焉。今　寶牒之彰徽。史不勝書也。乃於本年正月初八日。加上　睿順聖哲莊僖惠徽翼烈王大妃尊號曰明宣。縟禮載擧於吉日。明誥仍頒於多方。奚但闡翊　社之功。永詒來世之　懿範。竊自附尊　親之義。粗伸小子之徵誠。旣神人之胥歡。宜上下之同樂。餙慶志喜。合施曠蕩之恩。洗垢滌瑕。盡歸　慈覆之德。自本月初八日昧爽以前。雜犯死罪以下。咸宥除之。在官者各加一資。資窮者代加。於戲時値三陽之會。協氣司流。政屬一新之機。群生咸育。大提學金鍾秀製進。乘輿出仁政門。由協陽門。至熙政堂。降輿陞座。受內閣箋文及太學箋文。還內。○成均館啓言。今日館學儒生進箋時。不參齋任査實草記事命下矣。招致守僕。詳問委折。則掌議林淵浩服制。色掌吳慶元親病呈單。色掌鄭履綏尹䎘東趙宅謙。有身病云。雖未知病故之如何。而事體未安。親病服制外不參齋任。請自本館。施以儒罰。允之。○宗簿寺啓言。　王大妃殿上號。今已禮成。卽當紀載於譜牒。而　國朝御牒。　王妃世譜。亦當一體修整。在前如此之時。或有設廳擧行之例。亦有自本寺修整之例。今番則何以爲之乎。敎以。旣承　慈敎。此等處。皆欲將順。勿設廳。只改張而不必新印。奉安及內入本。請出修整。不多日內進上。跋文則令文衡依例撰進。添印。因　王大妃殿加上　尊號儀軌事目。敎曰。各處件。皆令今月內畢修整。
정조 11년 · 강
賞　上號都監都提調以下有差。
정조 11년 · 목
敎曰。　王大妃殿加上　尊號都監都提調判府事徐命善。鞍具馬一匹面給。提調禮曹判書李命植。熟馬一匹面給。戶曹參判李崇祜。工曹參判李聖圭。都廳副司果曺允大申耆。幷加資。提調工曹參判金憙。日淺勿論。郞廳戶曹正郞鄭東敎具膺。敦寧判官金魯成。幷陞敍。刑曹正郞李亨正。日淺勿論。監造官繕工奉事吳在斗。司饔奉事李度文。別工作假監役韓謩。幷陞六。別看役前五衛將尹東瑀。前僉使姜世重。邊將除授。領陪部將羽林衛李壽英等三人。各上弦弓一張賜給。計士畫員員役工匠等。令該曹考例參酌。分等施賞。又敎曰。　王大妃殿加上　尊號玉冊文製述官大提學金鍾秀加資。書寫官領敦寧洪樂性。玉寶篆文書寫官領議政金致仁。熟馬一匹面給。樂章文製述官左議政李福源。半熟馬一匹賜給。奉冊官司僕寺正成種仁。副司果洪義浩。奉寶官副司果沈樂洙朴基正。各兒馬一匹賜給。擧案者濟用判官黃基玉。戶曹正郞徐弘輔。刑曹正郞鄭述仁。佐郞趙膺鎭魚在沼。漢城主簿沈公權。褥席執事掌樂僉正鄭致綏。工曹正郞李晚秀。南部奉事尹光心。副司果兪駿柱。各加一資。資窮者代加。禮房承旨金魯淳。玉冊玉寶對擧承旨都承旨趙尙鎭。致詞函箋文函禮物函對擧承旨右副承旨金載瓚。幷加資。入侍承旨李亨元洪義榮李集斗。閣臣徐龍輔鄭大容李崑秀尹行任。各兒馬一匹賜給。史官李相璜金祖淳。注書金孝建。假注書李德鉉。各加一資。資窮者代加。通禮未準職者準職。已準職者加資。贊儀鄭涑。守令除授。引儀崔慶鎭任遫。內外職相當窠陞敍。禮貌官尹夔欽。兒馬一匹賜給。引接引儀及冊寶奉安內閣時執事官等。各加一資。資窮者代加。奏時官掖隸員役等。一依啓下單子判下。令該曹施賞。仍敎曰。今番賞典。一人雖兼數事。無得疊受。○敎曰。箋文陪進官朴瑞源陞六。○敎曰。西淸君煋。百官加親授。
정조 11년 · 강
判府事徐命善。領敦寧洪樂性。箚辭錫馬之典。賜批。
정조 11년 · 목
批以。賞典寔循常例。卿其勿辭。安心領受。
정조 11년 · 강
命啓下嘉禮廳堂郞。
정조 11년 · 목
敎曰。嘉禮廳堂郞。依例啓下。旣有政命。今日政擧行。○禮曹判書李命植啓言。嘉禮都監堂郞差出事。旣有下敎矣。卽當會同。而禮曹正郞李翼晉。當以都廳差下。職務相妨。請改差。其代今日政差出。從之。○敎曰。今番嘉禮時。內外擧行。務從省約之意。纔已申申飭諭。而髢髮以次入。直送價本。依庚子年例爲之。而今番減三分二。內需司輸送。錢木亦爲比定例減半。別宮進排物種。米糆外。今番幷置之。自內需司。以爲專當自備之地。器皿中綃質大中屛。其他諸具抹下者。勿爲進排。鍮鑄器皿亦幷除之。自內需司擧行。保民庫物力。雖不取用於內用。此亦公用。勿拘取用事。令內需司知悉。行禮日饌品。亦自內需司擧行。比庚子減三分一事分付。
정조 11년 · 강
飭禮曹參判沈豊之。毋得違牌。
정조 11년 · 목
沈豊之違牌政院以推考傳旨捧入。敎曰。處分出於爲其進身。兼欲尊事體。今於收敍之後。揆以分義道理。因當踢蹶趍承。今此違牌。其可成說乎。況此日班聯。尤何敢不參。所帶職名。亦豈逡巡處乎。此傳旨勿施。更勿以牌不進三字書入。自上處分。如是處義。前所未聞。此亦大關紀綱。該房知悉。
정조 11년 · 강
遞刑曹判書李在簡。
정조 11년 · 목
聞其病勢未差故也。
정조 11년 · 강
有政。吏曹參議徐鼎修。兵曹判書金履素進。
정조 11년 · 목
以洪聖淵爲禮曹正郞。洪秉纘李宜老黃昇源爲副總管。李崇祜爲刑曹判書。申耆爲兵曹參知。李命植沈豊之洪檢爲嘉禮都監堂上。洪聖淵爲郞廳。
정조 11년 · 강
以蔡弘履爲都承旨。李在學徐鼎修朴天衡李祖承曺允大爲承旨。權裕李羽晉爲校理。宋民載爲副校理。嚴思憲爲副修撰。前望也。
정조 11년 · 강
命兵曹。査問郞官韓用龜柳文養等情勢。
정조 11년 · 목
該曹啓言。明日　動駕時。本曹郞廳侍衛各差備。不可不備。而正郞韓用龜。佐郞柳文養。謂有情勢。屢度呈狀。請改差。敎曰。韓用龜柳文養等所謂情勢。果是何事。卽爲査實草記。該曹啓言。依傳敎査實。則柳文養以爲。再昨日動駕時。隨參侍衛之列。自太廟先詣　南殿。適見玉署引陪六七名。作爲一隊。諸玉堂未到之前。爭先攔入於　殿門之內。故以負牌皀隸。當導侍臣之前。而不可先爲攔入之意呵禁。則其中一隸。終不出去。言辭醜悖。不得已拿出　殿門之外。解牌脫衣。略施四度之棍矣。追聞諸玉堂。以此引義。不參侍臣之班。至有徑出之擧。伊日之棍治皀隸。實出於禁攔入之意。而一遵啓下節目中。無論上司三司下人。卽其所決棍之條。豈料玉署之列。不相見諒。因此事端。至被禁推之命。其在私意。萬萬難安。果呈辭單云。韓用龜以爲。再昨日以禁喧之任。隨詣駕後。及到　南殿。僚員以玉署皀隸呵禁驅出之際。至有頑隸之肆發悖說。揆以國綱。已極駭痛。而究厥本事。專由於禁喧。則伊日禁喧。卽臣也。儒臣以此引義。僚員以此呈單。臣何可晏然乎。以是之故。果呈辭單云矣。敎曰。近來國法。雖曰等棄。此事聞來。極爲驚駭。　本殿大門。距　神門至近之故。前後禁喧之飭敎。不啻自別。且於伊日出宮時。至以先詣禁飭之意。住輦面飭於兵判。雖創無於法之擧。固當拔例嚴禁。而今此該郞事。有何所失。該郞亦有血氣。目擊頑隸之當面叱辱。而乃反雍容脫衣。雍容去牌後。只施四度之棍。可謂孱劣極矣。大抵三司皀隸。異於他司之故。用棍之時。或慮有爭詰之患。受　敎節目必以三司下人。卽地決棍載錄者。自古已然。今於遵行幾百年之後。爲一玉堂所壞蔑。雖未知何玉堂。有何齎憾蓄憤之端。而忽地肆氣。抗命到此。此自有兵曹節目以後所未聞之事。不料論思之地。行此妄悖之擧。所謂玉堂。固不足言。流來　受敎。不可自我毀壞。此必非諸僚所同聲爲之者。當該玉堂。卽令該房。捧現告下義禁府。拿問僚員。勢雖行公。諸玉堂遞差。閽禁喧禁。前此飭敎。不啻嚴截。便有成效。今若放過。以今紀綱。駕側設有不虞之擧。何以防遏乎。此猶第二件事。目下風俗之最宜矯革者。莫過於下賤之淩篾士夫。而士夫猶然。況奉命郞官乎。淩篾猶然。又況極口慘辱乎。一則犯師律。二則干風化。攔入該隸之肆發辱說者。過齋後。令兵判決棍二十度後。移送刑曹。待辜限以詬辱委折。嚴刑決配。同時攔入該隸。亦令嚴棍充軍。以經筵廳皀隸之故。用棍一款。特載節目。則去牌猶可。脫衣太涉駭怪。此後更或如此。該郞當嚴處。以此申飭。郞廳韓用龜柳文養。俱以出入從班之人。遭此無前之變怪。其在禮使之道。有難勒令行公。且其辱命大矣。幷改差。本曹有此事。而今至多日。何不痛治該隸乎。卿亦難免畏㥘之嫌。從重推考。身爲本署之長。嘿無一言可乎。副提學閔鍾顯遞差。玉堂前望單子入之。待下批牌招察任。
정조 11년 · 강
命動駕時。南營入直軍。依前移接。
정조 11년 · 목
禁衛營啓言。今初九日孝昌墓擧動。詣慶熙宮後。宮墻外巡邏等節。請依時御所例。嚴飭擧行。敎曰。南營直處。如未改構。依前下敎。移接他處。輪定數名守直可也。○兵曹。以還宮時侍衛節目啓。敎曰。還宮時槍劍軍。以休軍三十名磨鍊。挾輦軍亦以一百名磨鍊。服色仍以出宮時服色擧行事。分付禮曹及各該營門。
정조 11년 · 강
命撰送開市畢後咨文。
정조 11년 · 목
備邊司啓言。會寧開市。今已完畢。請令槐院。撰出咨文。下送灣府。傳給鳳城將。以爲轉送北京之地。允之。
정조 11년 · 강
酌處金吾秋曹時囚。
정조 11년 · 목
因義禁府赦單子。敎曰。柳光璧卽其地定配。朴廣源鄭萬始李百亨趙弘鎭李殷模申馥宋翼孝放。閔百恒削職放送。○該府。以柳光璧釜山鎭定配啓。又啓言。平安道放未放。依回啓施行事命下矣。安北縣定配罪人申思運。卽爲放送事。分付該道道臣。允之。○因刑曹赦軍子。敎曰。倂仍。其中殺獄罪人李常俊完決判付。已有示意者。日前輦路。見渠子鳴錚之事。亦有傷念者。今雖傳生。不至失刑。且當霈澤。不可仍置。常俊遠地決配。○該曹。以李常俊吉州牧定配啓。又以院吏金道興考律嚴勘啓。敎曰。適當赦令。宜有參酌之道。嚴治分揀。只令畿邑充軍。以懲此輩到底肆惡不畏治之罪。此啓目勿施。○該曹。以金道興南陽府克軍定配啓。○因吏曹前執義李福徵歲抄單子。敎曰。聞已身故。罪名特爲蕩滌。
정조 11년 · 강
政院。以請寢龜柱罪案爻周之命啓。
정조 11년 · 목
承旨蔡弘履李在學李亨元徐鼎修朴天衡曺允大啓言。昨日本院。以龜柱罪案爻周事繳納矣。又有還下之擧。殿下何爲此過中之處分也。此賊之三大罪案。生前之顯戮未施。今若幷與丹書而爻周。則後世之人。將不知此賊窮凶之罪。古今天下。寧有是耶。至若以謙之結案正法。自是應行之典。而金吾草記。不賜批旨。乃以休紙還下。此又何擧。臣等又此繳還。惟聖明亟加三思。以伸公法。
정조 11년 · 강
臨孝昌墓行奠酌禮。還詣慶熙宮。行奠酌禮于文禧廟。
정조 11년 · 목
具黑笠白布天翼。乘輿由協陽門。乘馬出敦化門。詣孝昌墓。入齋室改具縗服。乘輿至墓所。下輿詣丁字閣。行奠酌禮。乘輿至宜嬪墓。行奠酌禮。乘輿更詣孝昌墓哭。陪從官亦哭。再拜。乘輿至齋室。命自洞口至崇禮門外。捧上言。改具黑笠白布天翼。乘馬詣慶熙宮。入金商門乘輿。由泰寧門。詣右文閣。改具縗服。至文禧廟行奠酌禮。典祀官奉常正。柳匡天執禮副司果李太亨。大祝待敎尹行任。還御右文閣。改具黑笠白布天翼。乘輿由泰寧門。入崇賢門還內。
정조 11년 · 강
召見錦城尉朴明源。戶曹判書趙璥。宣惠堂上徐有隣于齋殿。
정조 11년 · 목
蓋文禧廟。欲定於宜嬪廟近處。使錦城尉及戶判。往審形止故也。○宣惠堂上徐有隣啓言。宜嬪墓位田。有略倣　義烈宮例望定之命。而每以覓得不關民邑之地。丁寧爲敎。日前始聞。金海府。有量舊陳中還起處及草場百餘結。曾爲折受於宮房。己亥年間。適因事端屬戶曹。以此移作宜嬪墓位田。最爲無弊矣。戶曹判書趙璥曰。此是陳荒起耕。曾前折受宮房者。以此作爲位田。事勢便好矣。從之。敎曰。文禧廟孝昌墓香炭。尙未望定。此亦戶惠堂更加詳探。後日登對時稟處。而近來豈有空閑曠棄之地。山腰犯耕。誠一痼弊。不待斧斤。在在童濯。此蓋守令利其無公家之定稅。許民耕作。共賭沾潤。可知邑力之無着手也。今若籍此香炭之名。四處廣求。從以牟利者。指東指西。紛紜不止。則是豈予前此防塞量外火田於宜嬪房之意也。卿等體予此意。就罷宮房或營門衙門柴場中有名無實處。抄出摘奸。如得可合者。從近稟處。否則雖未能及期劃屬。切勿以外邑量外名色望定也。
정조 11년 · 목
箚略曰。邇來積罪。臣亦自知。(刀削)按獄則誅鋤失嚴。餘醜未究。以至請覈之賓啓。亦且後時而旋止。首善之章。左右迭發。臣誠受以爲罪。昨自賀班退歸。重觸外寒。宿症兼作。今日陪駕。情禮之不可廢。再明臨門。新年之大朝會。床簀爲命。陳力無望。俯垂矜諒。鐫臣職名。批以。愼節。奉慮無已。近日章疏中一二云云。付之勤攻之科可也。況僚相之所樂聞而翕受者。卿何必追提。卿須安心勿辭。俟間造朝。仍敎曰。大臣方在調將中。一兩日內。似難造朝。歲首大朝會。首相不可不進參。十一日朝參。當退行於大臣簉朝後。安心調理之意。一體傳諭。仍遣御醫看審以來。
정조 11년 · 강
以趙尙鎭爲工曹參判。口傅也。李集斗兪彦修爲承旨。竝前望也。
정조 11년 · 강
命義禁府。更遣都事于果川縣。莅斬以謙。
정조 11년 · 목
該府啓言。卽接京畿監司徐有防牒報。則果川縣監呈狀內。罪人以謙。時時昏窒云。若使此賊徑斃。則刑法之失。莫大於此。請急遣都事。拿囚王獄。捧結案正法。敎以。正法則一也。日前次對。亦諭大臣。拿來之際。徑斃可慮。如此則徒有失刑之歎。發遣宣傳官。卽其地方莅斬。不必更捧傳旨。此草記踏啓字以下。待城門開。出送都事。押付囚縣獄。更送都事。出付宣傳官。仍令眼同擧行事。分付。
정조 11년 · 목
兵曹啓言。瑞山族親衛李東潤上言以爲。渠以益安大君後裔。流接於瑞山者。無過數代。而父兄與弟侄。俱入軍保。終不得免。其父不勝忝先之痛。成疾狂奔。母亦由此成疾致逝。爲其子之心。當復如何哉。乞令拯濟奠居云矣。近來鄕人之圖免簽丁。誠一痼弊。而至若父狂諉以含痛。母沒類若齎冤者。已極巧惡。假托四件。猥煩天聽。尤極濫譎。其罪狀令攸司科治。　璿派之勿侵賤役。自有定式。當頉與否。請令本道詳査處之。從之。○刑曹啓言。西部童蒙朴喜仁上言以爲。安命寬。以加資數張出給渠父。行賣云故。渠父放賣於李春雄處矣。春雄又以加資七十餘張。行賣於寧邊人。現捉本官。轉報捕廳。渠父聖樑。先入捕廳。不勝酷刑。春雄行賣。皆出於命寬樣誣報。而命寬病死。春雄流配蒙放。更加詳覈。生出獄門事。乞蒙天恩云矣。眞贓旣捉。詞證亦明。今於年久之後。縱子呼籲。究厥所爲。萬萬痛駭。請置之。喜仁不可以事係爲父。每每容恕。自臣曺治罪懲勵。從之。又啓言。安岳私奴奉才上言以爲。其上典鄭德煥。乙巳監試入場時。以越墻罪。終至水軍定配。而同罪鄭尙翕。昨秋已爲蒙放。乞令放釋云矣。鄭尙翕則本以隨從混捉。初非同罪。科場之律。至爲嚴重。不可輕議。請置之。從之。
정조 11년 · 강
刑曹。以擊錚人等原請回啓。
정조 11년 · 목
該曹啓言。光州高召史原情以爲。其夫白伐男。爲景陽驛吏時。驛主人金光澤。六百兩役價。沒數捧食。七驛人供饋。全不如約。故屢次上言。其夫畢竟定配穩城。光澤之任自都吞之罪。明査以雪云矣。其夫伐男。上年九月。托以驛弊。構誣官長。肆然擊錚。故因判下行査。及見該道査報。則伐男原情。徒歸誣罔故。依律定配矣。發配屬耳。有此籲天之擧。萬萬無嚴。而無識常女。不足深責。原情請勿施。允之。又啓言。西部金召史原情以爲。隣居朴順乭妻。以渠家傭汲之女。壬寅十二月二十七日夜半。謂以汲水。忽來叩門。故開門還睡之際。渠夫林枝郁出視。則積米一石。已無去處。詰問順乭。則無辭發明。以貸去樣成手記。順乭兄敢冬。蹴踏其弟曰。汝爲手記。何以吾名同貸僞着乎。亂打之狀。無人不見。順乭不勝憤怒。生病致斃。敢冬隱避。使其壻張雲發狀。至被殺人之罪。老母年今七十。長嬰疾病。伏乞渠夫枝郁。生出獄門。母子相見云矣。枝郁致疑順乭。以吐木亂打。一査再査。奸情綻露。屢下判付。又爲嚴截。則又此煩瀆。原情勿施。請金召史依律勘處。敎以。赦令才過。事係爲夫。參酌勘罪放送。又啓言。遂安幼學李宗裕原情以爲。渠之贖奴㐏奉悖戾。故渠子甲得。略施笞杖。則常發報復之說。有僵屍於祥原郡。㐏奉援引曰。致死人今同。圖得李龍甲養母韓女。往于三鶴洞。李甲得李龍甲李自文等。打殺云云。而甲得等被捉。鶴舞周牢。不勝惡刑。皆誣服。未免瘐死。故渠之子婦。爲夫申暴。特蒙明査之澤。而無識愚婦。不能條對。反被誣罔之罪。因㐏奉之誣陷。渠不仍作元犯。萬萬痛迫。特爲疏釋云矣。此獄昨年閏七月。因甲得妻蘇召史之鳴錚。至有行査之擧。反被誣罔之罪。其父又此呼籲。萬萬痛駭。原情勿施。宗裕請自臣曹。從重勘處。敎以。依金召史例決處。又啓言。西部奴豊賴等原情以爲。昨年十一月合永時。渠輩五人。往豊德載柴以來。而舡到唐人里前。半夜風浪。命在頃刻。繫腰帆竹。大號之際。禁軍兪大得。乘艇拯濟。五人下陸。特施賞典云矣。誠如此供。則宜有褒嘉之典。而旣無該里之參看。亦無當部之發告。不可遽然準信。令京兆詳査稟處。至於豊賴等之事非四件。而猥煩天聽。請自臣曹。參酌勘處。允之。敎以。係是人命。拯活虛實。不可不詳査處之。嚴飭該府。査問報來後稟處。
정조 11년 · 강
召見大臣備堂于誠正閣
정조 11년 · 목
諸臣進伏訖予曰吏判事誠過矣不過官帥之規而引義爲事在國體亦涉如何矣領相金致仁曰日昨聖敎有曰推緘滿囊爲銓官者豈可因微事屢違召牌乎大抵館規提學遴選必通示文衡然後始爲擬入則文衡之以此陳疏不過體例問相規而吏判引嫌似涉過中矣仍啓言此忠淸監司金光默狀啓也洪川瑞山泰安等邑俱是被災昨今兩年敗船罪人之在囚者至近百名失業窮民輪饋罪囚主客俱困三年囚繫十次刑訊法意至重而奸情覈實之道原籍官無異地方官依畿營例竝令移送原籍官如法刑訊請令廟堂稟處矣三年囚繫十次刑訊法典所載也畿營之例臣固未知而此非每每援據之事請置之從之又啓言此承旨洪文泳所啓也以爲灣府則栅門外一百二十里之內一直陳廢而萊府則自設門內至守門外有司僕牧場田沓十四結零農民迭相出入倭人則禁標之內來往無禁烏得無淆雜交通之事一依灣栅使不得起耕恐合事宣云矣自設門至守門幾爲十許里而太僕若干田結在其中倭人我人淆雜交通其勢固也以邊情則疏憂莫甚在太僕則得失無關請依前府使所請十四結零一幷陳棄俾嚴防限從之又啓言新榜後卽爲分館曾有飭敎槐院上博士南必錫方在嶺南屢促不來事殊未安請令該府拿處從之又啓言今此鑄錢戶曹主管則戶判不必別差堂上而近例另皆啓下故戶判李在簡謂非堂上不爲照檢云臣意則自今勿煩啓下請令戶判主管蕫察從之又啓言近來上言猥瀆雖其可合於官府呈訴者輒皆呼籲堂陛不嚴誠非細故四件事外僥倖蒙施故濫雜至此至於子孫而褒揚祖先之節義孝行務極夸張揆以事體至爲屑越臣謂法典所許老職推恩外凡爲祖先褒揚干恩之類請令政院一切以猥濫拔去定式施行予曰判尹曾爲禮判以此筵稟有所定式進前陳達判尹鄭昌順啓言臣於年前果以此事有所陳達近來稱以爲祖先上言者溢美過譽無所不至故猥陳愚見得蒙採納而今則子孫之上言謂有禁令士民之等訴反致紛紜恣爲阿好之私意敢托一鄕之公論至煩天聽不可不嚴禁矣予曰禁其爲祖先干恩上言則乃復列書各人姓名有若疏錄然此可謂救弊生弊也致仁曰欲訴於道臣或繡衣固有列名呈文之事而何敢以此上煩天聽乎事之可駭反有甚於子孫之干恩今後則幷此而嚴禁斷不可已也予曰予意則爲親祈榮人子常情此八字卽流來通用之上言頭辭祖先之事子孫如不闡揚人孰得以知之挽近習俗淆漓所謂氷鯉雪筍斷指割股無人不然無狀不肖萬有一溢美之說介於其間則渠難逭誣朝廷辱祖先之罪矣卿等之必欲防塞亦自無怪而至於列名呼籲予則以爲尤未安雖自政院以猥濫拔去丐倖之徒又安知不接續犯禁乎如是之際徒損國綱大抵古例莫如遵守此後無論子孫之爲親祈懇邑人之爲人呼籲係關孝烈之事除非屢呈營邑者無得上言上言中必以屢呈見格措辭無此措辭則政院置之違格冒呈者該房以狀頭科罪之意論啓一以禁猥屑之弊一以存褒揚之路昌順又啓言本府抄戶旣從精約則北部民戶多有總嚴受還之類賙飢之政不當疊施請受還民戶幷爲拔去於抄戶之中從之予曰李邦一五百金受賂云云極爲怪駭而厥漢之以土校語犯舊帥死有餘罪矣致仁曰帥校間分義本自截嚴豈敢以此等事構捏舊帥民習駭然實關後弊矣予曰都堂錄何當爲之致仁曰置文衡而臣若獨當則亦涉乘當且今諸彥滿朝圈事姑不緊急待僚相之出以爲會圈恐似得宣矣予曰僚相未知何日枚卜重臣則其人性稟予所稔知此等事似不得善爲之而且聞親病添重勢難經宿會圈云卿其主張好矣致仁曰旣有行公文衡則大臣不得獨當自有肅廟朝定式矣予曰有特敎則前或有獨當之事且卿與文衡爲同堂之親則兩人主圈亦涉如何矣致仁曰固知惶悚而當以文字登徹或冀仰格矣予曰今番本館錄果何如耶致仁曰若以一言有所可否而仰達則必當流播慮或傳訛實難仰達矣予曰前右相事誠甚慨然所居里名曾云桃屯里而今番以逃遁里書啓者亦涉怪駭故使之詳考則本名道德里矣致仁曰右相執滯臣固知之而日前晝停所入侍擧措臣實不意其如許矣○判義禁李在協啓言向者罪人文書搜驗時貢人輩文書混入其中貢人輩來請還給何以爲之乎予曰旣非正法罪人則文書卽爲出給而以此定式於本府仍問李文德律文何以擬照在協曰以亂言條照律卽流三千里矣予曰頃見李判府則以爲雖或謂之叱退亦無怪云矣渠之所謂愛惜與榮幸云云實由輕着之致不必以此爲罪而若以亂言勘律誠過矣○惠堂徐有隣啓言前因蔚山幼學徐達天上言華山倉餉還換錄均分平否令道帥臣論理報來分付矣卽見慶尙監司金尙集左兵使姜五成所報則以爲華山倉未卽己巳年爲備築城之資自兵營措置見令糶糶者只爲四千餘石幷計營府元還三萬餘石於本府八千餘戶則每戶所受不過三四石上言中華山倉米萬餘包元還穀五萬包每戶所受爲數十石云者都歸誣罔且該營餉還初無爲弊之端反有穀少之歎則就中除減恐非可論爲辭矣毋論華山軍餉與本府元還初無過多爲弊之端道帥臣一辭報來換錄一款不必擧論請置之徒之○敎曰成爾演肅廟朝登極四十年稱慶科登科先朝登極五十年稱慶時爲資憲云事甚稀貴矣曾於先朝入侍厚蒙嘉奬之恩昵侍榻前至以御手撫其背予於其時侍坐仰覩今番上言能陳此言矣爾演年今爲幾何云耶在協曰爾演年爲九十四申義淸則爲九十六云矣敎以知事作窠爾演則備三望擬入義淸則單付○兵曹判書金履素啓言今番庭試武科出身請依定式使之赴防敎以除防履素曰若除防則例有納米之規何以爲之敎以適値歉歲亦爲除給○三司合啓府院前啓至韓采事敎以此啓傳啓徒傷國體後日則相議停啓也仍命領相進前予曰向者瓊玉膏欲送卿家今無所存當以他藥齎送矣卿自獨賢事甚可悶何以則枚卜可合人爲卿分力雖當親祭獻官不備亦將奈何古則雖非崇品亦或枚卜低品中或有可合者耶致仁曰惟在聖簡而姑觀來頭試可用之好矣予曰卿之精力已衰夙夜之行必爲停之好矣致仁曰臣今衰老如得僚相必欲乞懇區區之望矣予曰卿何出此言此後則早朝赴公不必爲之善爲調攝
정조 11년 · 강
淸川君金鍾正上疏賜例批
정조 11년 · 목
疏略曰匡賊之四字凶言是何等劇逆而猝地撞着方寸顫掉惟急面前之斥逐未暇計策之周思心神稍定始覺失謬亟報兩捕將俾卽跟捕仍詣闕下待大臣公退欲爲面議試事未畢禁鍾已動不得已直爲求對而若其不能拘置之罪臣實自知恭俟大何果然臺參聲罪甚嚴咋指無及何敢自辨及見聖批委曲譬解不啻若慈父之庇護迷子譴罷薄勘非罪伊恩數日之間特旨收敍天日之明雖燭情實昏錯之咎難免誅殛亟削爵秩重勘臣罪不勝幸甚
정조 11년 · 목
因各道賑口排巡狀啓敎以曾聞設賑之時虛張飢口浪費穀物有有名無實之弊云近觀諸道狀本爲弊大抵相反道伯之責勵邑宰之承望皆在於剋削二字減口吝穀爲能事所謂綜核之政今年爲最甚以所料較所抄多有不相當處某道某邑姑不指一提敎欲觀來頭抄拔增減之如何而若待畢賑後處分則唉彼貧窮之類已損瘠已塡壑矣雖嗟何及先將此意令廟堂嚴飭設賑諸道多而無至相混寡而無至太慳與其太慳顑頷者多漏反不若相混而飽者又飽又或見漏而至於死亡則雖得精抄之名何異自渠手殲之是誠不仁之甚者今旣如是敷敎從當分遣繡衣姑捨是治績之能否先從損瘠塡壑有無另行黜陟之政有餓殍邑守令卽其地定配道伯拿問重繩竝以此意一體措辭行會御史亦自廟堂明日抄啓
정조 11년 · 강
以李度默爲禮曹參判曺允大爲參議申耆爲承旨前望也
정조 11년 · 강
遞吏曹參判金憙職以李秉模代之前望也
정조 11년 · 강
憙有實蟋連事違召故也
정조 11년 · 강
有政吏曹判書尹蓍東兵曹判書金履素進
정조 11년 · 목
吏曹以本曹參議前望中無故之人只有二人以二望擬入啓仍以徐鼎修徐龍輔擬望敎曰同姓二人之以二望幷擬事面甚如何一是外任則無異單望苟簡又莫甚今日政除在外以無故人備擬以入堂錄亦當爲之待下批牌招又敎曰本職連事違召莫重譜略修正之役尙不擧行事體所在極爲駭然該寺提調罷職今日政差出使之一兩日內進獻○以申馥爲校理李太亨爲副修撰金載順爲同敦寧李命植爲弘文提學成爾演爲知事○再政以曺允大爲吏曹參議新望也李在簡爲宗簿提調
정조 11년 · 강
特罷承旨李祖承職
정조 11년 · 목
敎曰今因言端問之尙不分付云極爲駭然近來政院事皆如此該房承旨罷職令畿伯往復重臣李文源依初定奪指一釐正成節目後錄狀啓事分付
정조 11년 · 목
禁府啓言李文德口招公事判付內若以本事之脫空遽命全釋反非活渠之意以此勘放滯囚已至多日今日內以草記擧行事命下矣大典通編推斷條曰亂言者杖一百流三千里犯私罪告身盡行追奪云杖一百收贖告身盡行追奪德川郡流三千里定配敎以當初臺啓中云云終無指的可謂脫空今則所可論勘者只是率爾所致不緊酬酢之罪也此豈可以亂言論乎所照律太不襯似輕着二字渠亦難明而律文中必無此條件以不應爲律勘放區別功議減等又啓言李文德功議各減一等杖六十收贖奪告身一等放送
정조 11년 · 강
命備邊司査處忠淸水使沈▣
정조 11년 · 목
備局啓言忠淸水使沈▣水操城操狀啓有草記稟處之命矣諸道習操巡點俱爲停止才已行會請此狀啓置之允之敎以擧條啓下今幾匝月則循例請操該水使事極爲駭然自本司査處
정조 11년 · 강
命嘉禮時繖蓋以藍色改造
정조 11년 · 목
敎曰大小國婚時自王妃嘉禮至駙馬嘉禮皆有命服內出之例詣闕時盛彩輿前導今番亦當於明日與敎命同爲內出而樻褓不爲待令云繖扇前用藍色近聞以黑色措備云此亦不察雖以各殿儀仗言之五禮儀所謂靑陽繖靑扇代用毛緞色者蓋有意焉世孫宮靑繖扇大君靑日傘用藍色之故不欲與此相混也命服內出節次日子在明日姑置無妨而繖蓋之色不無壓尊之嫌不可不以藍色致造以此分付嘉禮廳及尙方又敎曰每欲下敎而未果自今番宜有一定之式慶嘉宮嘉順宮靑繖一柄靑扇一雙藏置儀仗庫此後大禮時命婦進參時移還御時該宮受用於該庫事畢後還納該庫事分付兵曹及各該宮
정조 11년 · 목
設御座於仁政殿時至受敎書官禮曹判書李命植以下各服公服就位禮曹正郞洪聖洞捧敎書函及束帛函玄三纁二用貢縀各置於案受敎書官以下拜如儀傳敎官都承旨沈豊之宣敎曰命主簿朴準源女爲嬪命卿行納幣禮受敎書官拜如儀以敎書束帛函各置於彩與細仗前導受敎書官以下隨行出敦化門至嬪氏家大門外入次敎書束帛陳於幕內謁者典牲奉事朴宗祿引受敎書官於大門外之東擧敎書案者刑曹佐郞趙應鎭繕工監役李憲膺擧束帛案者工曹正郞李命暹濟用直長趙大立於受敎書官之南主人立於大門內之西儐者副司勇朴宗輔進受主人之言出請事受敎書官曰命植奉敎納幣儐者入告主人曰奉敎賜臣以重禮臣準源祇奉典敎儐者出告入引主人出迎於大門外拜如儀謁者引受敎書官至堂中主人就庭中拜如儀受敎書官稱有敎受敎書官宣敎主人拜如儀陞自西階跪受敎書官以敎書授主人主人授左右受束帛如上儀儐者取箋函授主人主人跪授受敎書官仍授擧案者敦寧主簿李度文濟用判官黃基玉以出復命○納弊敎文曰敎承議郞司僕主簿朴準源王若曰爾之女貞順端一光膺嬪選受天之祿與國同休以玄纁備幣式昭儀物今遣禮曹判書李命植納幣故玆敎示想宜知悉大提學金鍾秀製進○設御座於仁政殿如上儀傳敎官宣敎曰命朴氏爲嬪命卿展禮宣敎命官李命植以下行禮如禮以敎命置於彩輿細仗前導至嬪氏家行禮如儀傳敎命官曰命植奉敎授嬪氏備物敎命王人拜如儀傳敎命官以敎命函授尙傳尙傳捧詣內門外置案退嬪具命服加首餙傳姆贊出典賓引嬪就位拜如儀典言開函宣敎命嬪跪受授典言拜如儀陞座典賓引入內儐使者及傳敎命官復命○嬪册封敎命文曰王若曰予惟周立三夫人九嬪之制以廣儲嗣聖人之深意也今當國勢孤弱之日斯禮也尤不可以不講肆慈聖親揀右族而婦爵特冠後宮咨爾朴氏詩禮之家貞順其性德言容功之旣備福祿子姓之是宜爰遣臣禮曹判書李命植命爲嬪於戲爾其小心勤身承上接下謙以處貴儉以養福貫魚順序而協贊神化詵螽騰謠而迓享天休故玆敎示想宜知悉大提學金鍾秀製進
정조 11년 · 강
領議政金致仁陳箚賜批
정조 11년 · 목
箚略曰都堂錄會圈文衡主之而文衡不備然後首相及提學始乃完錄故例則然在昔肅廟丙申因圈中人疏引至有改錄之擧雖在文衡引入之時其猶如彼況今文衡無故見在旣肅命矣又應製矣凡係職任便皆行公而獨於此圈事臣乃諉其在外宴然替行則是國家舊章瀛館故事自臣而墜壞之矣豈不可懼且以同堂至親幷長中書詞垣互擬於主圈之重則國體之苟簡私義之悚懍尤當如何顧今玉署不患乏人新錄不至時急伏願特令文衡待僚相備員後擧行批以肅廟朝丙申錄疏引改圈之擧謂有在京行公文衡故耳伊後如値在外或有情勢之時首相主圈其例不啻班班見令文衡雖行公而適在外且其情理決難離捨爲此圈事使之竟日經宵於都堂大非體下之政藉使重臣抑情來參予欲許由還鄕明間似當上來方擬以此面諭卿其安心勿辭遣史官傳諭
정조 11년 · 강
謝恩兼冬至使黃仁點等以別單啓
정조 11년 · 목
仁點等狀啓以爲臣等一行去月初二日自燕京離發之由已爲馳啓同月初十日到山海關二月初一日到栅門以車卜之未及追趕留滯五日初七日邀來鳳城將點閱人馬無弊出栅初八日申時渡江出來書狀官李勉兢爲栅外比包率任譯等姑留栅外保安輸城景陽驛馬中路致斃驛卒一名屍體載運之費以不虞備銀子二十兩依例出給彼地事情沿路聞見構成別單同爲上送○別單一臣等辭陛之日旣承往見勅使之命故入館翌日使任譯金在和往上勅蘇凌阿副勅瑞保家具道欲見之意約以十一月二十七日矣同月二十四日副勅使人來言奉皇命出外不免辜負好意遣任譯更致觖悵之意至期臣等往上勅家執幣通刺則受刺還幣强而後只留藥丸出門迎揖分榻讓坐臣等下榻奉問皇上安候勅使亦下榻問貴國王爺體內安寧臣等言大人返節之後國王殿下馳念懇摯今於使臣之行雖未能越例奉書猶可以替訊探候玆命俺等敬致繾綣之意勅使言貴國王爺事大以誠接人以禮慕仰之懷至今如一日今見僉公且承問訊如拜王爺臣等言國王殿下又有一言奉叩者向者勅旨中俟得有子嗣卽行奏封之諭非但外藩之所未蒙實是前牒之所穻覩恩旨之下國王不勝感泣攢祝之至曾於大人之行願以耿耿私忱替達黈纊之下有所仰凂者矣未知果已敷奏否勅使言俺旣承國王爺面托復命日先以此意縷縷陳達次及貴國禮待之狀皇上一一垂聽開顏嘉悅因下該國王恭順恪勤必能長受昇平之論此是筵話有難煩聞而旣感遠托之至意又係褒諭之異數玆以誦傳宜達王爺臣等言四字隆褒一邦大慶而至於大小宴勿參之命亦係格外之至渥俺等服制雖云不輕不過小邦之私事皇上曲念特許停免仰沐洪私圖報無地勅使言俺在貴國見大小持服禮意嚴重故果以所見歸奏今此免宴蓋諒貴國率禮之風臣等言大人辱臨弊邦循禮省弊至今稱道國王殿下所以日夕馳想愈久愈深勅使言貽弊貴國至今不安國王爺情禮備至不勝銘感未敢忘懷幸爲我替達遙謝之意臣等告退送出至門更道惆悵之意一臣等留館之日有人持玉帶條求售問其來歷不肯明言亦不爭價定以銀子六十兩而去見其玉品旣美刻樣亦奇決非尋常之物故使諸譯尋見本主詳問則云是太祖高皇帝頒賜誠意伯劉基者而後來傳于外裔今因貧窮願賣臣等竊念此帶雖不敢謂必合尙方之供獻而旣是皇朝舊物不忍埋沒於此地見今玉物踴貴而必欲以此輕售於我國之人者其意似非爲貧而賣以不虞備銀六十兩買取玉帶出付任譯復命日呈納于尙衣院一昨年凶荒米價騰踴一斗直九百錢大抵北京米穀專賴南方而可南江浙等地荐遭水旱故都民饑困甚於外方雖有恒產者莫不賣庄糊口流離頗多盜賦漸滋一年前皇帝命內閣諸臣撰皇淸開國方略之書始自三姓河初起之日寧古塔肇基之時至于瀋陽之拓彊燕京之定都分綱列目表年立紀而前後繼承傳授之事中間載伐侵竝之蹟無不張大褒揚纂輯雖久點竄亦頻終未脫稿卷帙爲三十二卷一續一統志成書剞劂屢年未竣州縣沿革或有異同外國山川率多舛誤分命諸臣一一釐正而竊聞我國西南郡邑之名多有換入於他道中亦在釐改之中大小金川平定之後列置郡縣追入版圖更爲修正故屢刻屢毀全書之成未卜遲速一大淸會典卽康熙二十九年纂成之書而乾隆二十二年重修前年二月太學士阿桂等請更續修皇帝降諭曰從前降旨朕年八十六歲卽當歸政若果仰膺天眷獲準斯願誠爲國家上瑞自古帝王有父子內禪者授受之間略無典禮可採今國家正當全盛將來歸政時勅下禮官詳議典禮享天告廟受朝頒詔諸大儀實爲千古未有之盛事甚鉅典也則當於是時重修會典將歸政典禮一倂編入俾我奕世子孫有享遐齡而迭相授受者得所遵循法守豈不休歟所請重修此時且不必行以竢將來歸政時一張家佛前年七月無病身死自數年來兩日不能視物而遇書則無論篆隸楷草以手撫摩能辨讀之不錯去年春預知死期自言七月某日時當去世三年後托生於西域某人家云平日所貯佛經僧袈等物臨時分遣於諸處寺刹果於當日無病坐化一甲午年間山東妖賊王倫倡爲白蓮敎嘯聚徒黨殺掠州縣皇帝遣兵勦討昨年秋其黨段文經又起於大名府殺害長吏皇帝又發關內兵討之或誅或降而文經及頭目劉克展等八人逃躱卽命各省懸榜求索有獲者賞以千金臣等往來時寺刹市街皆有榜文且聞文經能以妖術幻化其身大索天下終難捉得一乾隆四十三年以來黃河逐歲漫溢隨毀築堰工費甚巨昨年六七月淸河中河諸水泛濫入河濱河廬舍田畝沖塌無數自八月築堤當以今年三月告竣定期而土石工需銀子總爲三十四萬餘兩朝議以經費不足請依頃年助軍需之例令民納財補官皇帝不許曰向因連歲用兵不得已行之終非美事命以被害各邑諸稅照數取用一通州如我國之八江城下鑿通河道至有皇城朝陽門外以通水省漕運近年以來涉流堙塞水勢漸淺昨秋漕運多未來泊蘇淩阿現兼本州倉督以待泳泮疏鑿之意陳奏蒙允然雖用十萬丁夫一二年內難以告功經費亦不知爲幾萬萬上下皆以爲憂
정조 11년 · 강
命十三日行儒生殿講及圓點生製述
정조 11년 · 목
政院以來十六日儒生殿講日次而文臣製述相値啓敎以十三日爲之此非元定日落點望筒明日朝食堂人書入近來圓點有名無實伊日當兼試圓點生而此非賜第之科而圓點生則以製述應試事分付
정조 11년 · 강
有政吏曹判書尹蓍東進
정조 11년 · 목
以洪義榮爲承旨李致中爲大司憲李在學爲同春秋宋載經爲知敦寧
정조 11년 · 강
以李集斗爲禮曹參議前望也
정조 11년 · 강
備局抄啓御史可合人
정조 11년 · 목
該司以御史可合人朴廣源李書九洪聖淵鄭致淳沈晉賢韓用龜趙鎭宅洪樂貞啓
정조 11년 · 목
辰時嬪詣闕陳儀衛如式時至具命服加首餙乘轎以出官人以下陪衛導從如儀嘉禮廳堂郞五上司六曹參判以上俱以黑圑領隨從由敦化門西夾以入至閤外嬪降轎宮人陪衛隨入嘉禮廳堂郞以下退出未時行朝見禮尙寢設御座於別殿設香案於左石陳儀伏於東西設嬪次於內閤外設拜位於殿陛下時至典賓請出次嬪具命服加首餙以出典賓引嬪至閤尙儀跪啓中嚴典賓引嬪立於西廂東向尙儀跪啓外辧予具遠游冠絳紗祀執圭陞座繖扇侍衛如常儀典賓引嬪入就拜位典贊唱四拜嬪四拜訖尙儀跪啓禮畢予降座還內典賓引嬪還次申時行同牢內侍設嬪次於內閤外鋪褥席如儀尙寢設御帳於殿內鋪地席重茵設屛障尙食設酒亭置兩卺盞於其上尙寢帥繖扇典燈執燭者列立於嬪次前時至典賓贊請出次嬪具命服加首餙以出典賓引嬪至閤外予具遠游冠絳紗袍執圭以出尙官前導詣閤內典賓引嬪以入典贊唱四拜嬪四拜訖予卽座嬪就坐尙食擧饌案入設尙食二人取盞酌酒跪進初▣如禮再▣三▣幷如初尙儀跪啓禮畢典賓引嬪尙宮導予入于幃幄○禮曹啓言綏嬪冠禮吉日推擇則今二月十八日辰時坐向南方爲吉云請以此日擧行從之○敎曰主人及負函官賞典令該曹考例捧傳旨又敎曰嘉禮廳受敎書寫兼宣敎命官行禮曹判書李命植熟馬一匹面給敎命文製述官大提學金鍾秀書寫官同副承旨曺允大各半熟馬一匹賜給嘉禮廳堂上行禮曹判書李命植兼管堂上戶曹判書李在簡尙衣提調徐有隣鄭昌順各熟馬一匹賜給嘉禮廳堂上參判沈豊之李秉模李度默參議洪檍洪明浩申耆曺允大李集斗兼管堂上行戶曹判書趙璥日淺各兒馬一匹賜給都廳副司果李翼晉依例加資郞廳禮曹正郞洪聖淵準職承傳別工作兼修理監役嚴思允六品遷轉兼管郞廳戶曹正郞具膺尙衣主簿尹行醇陞敍謁者奉事朴宗祿兒馬一匹賜給儐者副司勇朴宗輔陞六掌次者及捧玄纁敎命命服敎書箋大官擧案者典儀禮貌官各兒馬一匹賜給擇日官別看役以下其餘施賞皆依書啓判下擧行後捧傳旨又敎曰別官禁喧郞廳兵曹正郞韓用龜上弦弓一張賜給守門將禁漏官不粧弓一張賜給結束色吏隸近仗軍士守門將廳禁漏下人令兵曹木布中分等施賞後書啓○擇日官前別提池景喆相當職調用別看役崔致侃內外職中相當窠待窠調用丁遇泰邊將除授別宮把門將校史廷煥次知將校呂從周邊將除授參匠朴世得效勞旣多帖加成給其餘員役工匠等幷依庚子年例施賞
정조 11년 · 목
以宋銓爲執義趙錫穆爲司諫沈銖鄭來百爲持平柳匡天爲獻納李羽晉爲校理
정조 11년 · 목
因圓點儒生製述試官望筒敎曰多以罷散人擬入已是不察圓點生試官閣臣文任泮堂列書受點曾有定式而以七試官循例擬入亦甚矇然此望筒還給當該承旨推考○敎曰向下飭敎未幾謂以落點所謂食堂兩齋各不過數十人事甚未安落點望筒夕食堂到記一體書入
정조 11년 · 강
綏嬪行朝見禮于慈殿慈宮中殿
정조 11년 · 목
時至尙儀跪啓內嚴少頃又白外備嬪具命服加首餙以出典賓前引入閤尙儀跪啓中嚴司贊典賓典贊俱就位典賓引嬪出立於西廂東向尙儀跪啓外辧慈殿具翟衣加首餙尙宮前導以出陞座侍衛如常儀典賓引嬪入就拜位掌饌捧腶修盤前行立於嬪右典贊唱四拜嬪四拜訖陞自東階西向立掌饌以腶修盤跪授嬪嬪捧盤進跪置於案慈殿撫之典賓引嬪降復位四拜訖陞席西向跪尙食以盞立授嬪嬪受盞尙食薦饌卓於席前嬪降席東西向跪啐酒以盞授尙食俯伏典四拜尙食撤饌卓尙儀跪啓禮畢慈殿降座典賓引嬪降自東階詣慈宮朝見如儀詣中殿朝見如儀
정조 11년 · 강
御熙政堂行日次儒生講製講試官洪梁性李在協金魯淳金履禧權ꞇ宋民載申大尹製試官徐有隣李乘模李在學徐鼎修鄭大容李崑秀
정조 11년 · 목
敎曰殿坐時刻已屆儒生無一人來待寧有如許紀綱大司成爲先罷職下義禁府推考○命大司成前望入之以李在學批下承旨前望入之以金魯永批下○試官率講製儒生入庭行禮訖以擬唐魏徵謝於丹霄殿進諫之日諭以人言徵擧止疏慢我視之吏覺娬媚爲表題應講儒生以次進講○敎曰日次儒生殿講及圓點生上齋生製述時殿講居首純通幼學李海隣講章之外連上連下突誦殆近十篇依通編法例中有特敎直赴之文持爲直赴殿試俾規避者知有聳勸之政製述居首進士嚴者直赴會試講之次通幼學沈鈺李運恒製述之次進士李晚秀生員徐有望幷給一分講略幼學金履喬尹普淳李舒朴鼎元鄭恒錫李述彬製述草三下生員金處巖生員鄭魯榮各紙二卷筆三枝墨三笏賜給講粗生員孟賢大幼學徐象輔朴基宏金魯範鄭益壽鄭弘善方致五製述次上進士尹永儀鄭得中申龜朝金明淳生員洪祜淵各紙一卷筆三枝墨二笏賜給入格儒生仍令明日來待賞格使之親受○大司成李在學啓言今日殿講時東齋色掌生員李祖應金魯應或稱身病或稱在外終不入來請依定式限三年停擧從之○承旨沈豊之啓言文臣製述十六日爲之事命下而寒食祭享相値多以大祝出去何以爲之敎以聞卿所奏果然以二十日退定
정조 11년 · 강
吏曹判書尹蓍東上疏賜批
정조 11년 · 목
疏略曰伏見大提學金鍾秀疏本以臣月前文任擅通事盛有所陳列臣不勝訝悚之至文任新望必問於時帶三館者而通擬不特文苑故事其在銓格尤所難廢臣亦粗知此義而又若値在鄕事會忙遽則或不問議亦有斑斑可據者臣伏承弘文提學在京無故人差出之命舊望已乏當爲新通而日勢差晚文衡在外政曺近例意不爲謬故倉卒通擬而故事之不可廢近例之不必據臣亦旋悔而追訟矣鍾秀旣以此謂打壞選格而爲自引之端則臣其可晏然於職次乎且夫擅之一字銓官之極罪也去就一節益無可論日者陪扈義重不得不冒沒進參擬將陳籲而所下傳敎恩幷以威誨勤於責區區處義不敢膠執章皇冒出羞對胥隸伏乞特命鐫削職名以奠國體批以所辭過矣
정조 11년 · 강
知敦寧宋載經疏陳無敦寧同春秋李在學疏陳應避幷賜例批
정조 11년 · 강
吏曹參議曹允大上疏賜例批
정조 11년 · 목
疏略曰三銓新命忽下於千萬夢想之外臣聞命驚惶五情如焚噫天官佐貳是何等重任也苟非才望夙著踐歷已多者則莫可擬議也若臣曾忝鍂郞信心冥行軍竟狼狽尙有餘悸銓衡一步便是鐵限惟我殿下之所以全保之者亦豈忍强其所不可强而終至顚沛之災乎伏乞刊臣僥濫之職以重公器以遂微諒焉
정조 11년 · 강
罷東萊府使閔台爀
정조 11년 · 목
該府使閔台爀狀啓以爲罪女徐一月奸淫罪倭五名中四名先爲縛送故一名身病待差亦卽縛送之意嚴飭而罪倭喜六旣已刑斃同時闌出倭二十三名待其縛送開市依前許設云矣今於特送船便仙之助及其他四名先爲縛送十八名姑待大船便幷爲縛送爲言而頓無警惕擧行之意故十八名倭火速縛送之意另加嚴飭旣撤之供市有難遽然復設姑爲停撤矣敎以萊伯事誠亦憫然邊政不可不嚴而虛咆空喝無中生有反有辱國之慮狀辭之全沒頭緖措置之太昧向方欲諉之新叨憒憒前此再降飭諭令廟堂別關分付出於姑觀之意今又續見狀本劻勷轉加就緖無期枉費心浪用力何至是也且以旣撤之供市姑爲一味停撤爲說者語欠別白反有甚於前狀中科治之請邊門銷鑰何等緊重則任其一味僨誤從以一味寬恕一味之害上下均有失是豈嚴邊政揀邊臣之意迎送事小禦侮責重東萊府使閔台爀罷職卽亦外補何拘中批兼欲試其才諝都總管李溎東萊府使除授待開門辭朝
정조 11년 · 강
飭安東府使李謙彬毋敢處義
정조 11년 · 목
慶尙監司金尙集以安東府使李謙彬到任啓敎以外職與內職有異且當賙飢之時設有私義豈敢煩凂勿爲給由上送亦無敢處義事令該曹申飭該道
정조 11년 · 강
分遣承旨詣宗廟景慕宮奉審摘奸詣弘陵及局內諸陵奉審
정조 11년 · 목
敎曰食後奉命申時復命雖不若柳誼優可方安聖彬新入之初勤勵可嘉當該承旨金魯永內下鹿皮一令賜給俾近日在直而晚時放鑰仕進而逼朝聽漏者知所聳聽
정조 11년 · 강
重推吏曹判書尹蓍東
정조 11년 · 목
蓍東再違召敎曰如臺閣之年少資淺尙氣岸者猶禁一事再避況此銓長何等老鍊之任而豈可如是斷斷於一事乍膺旋引乎向下飭敎不啻丁寧擅之一字縷縷反釋則一番陳疏容或無怪深夜屢違已至經宿事體道理極爲未安吏曹判書尹蓍東爲先從重推考此重臣違牌迄可休矣承違間自量爲之此後如無新情勢違牌傳旨更勿捧入○敎曰驟陞則固驟陞孰無新除而連日違牌不知爲幾次有關朝綱且係後弊吏曹參議曺允大禁推
정조 11년 · 강
召見戶判李在簡惠堂徐有隣金履素備局有司堂上李在協尹蓍東判尹鄭昌順于誠正閣
정조 11년 · 목
敎曰今因萊府事言端聞之吏判言亦如所料此重臣旣經多大僉使熟諳形使則所奏必有料量陳此如金之土無益於禁雜之政在我國非得計前前萊伯擧條回啓姑勿分付更令新萊伯具意見狀間後稟處事令廟堂知悉
정조 11년 · 강
分兵曹參知南鶴聞上疏賜批
정조 11년 · 목
疏略曰臣之頂踵毛髮孰非我殿下攸賜臣雖至愚感戴之心銘肝鏤骨圖報之念積塵累刹而賦性旣甚疏迂莅事不能詳愼年前作吏輕犯禁科內地薄竄蒙宥北還榮途一念已成死灰世則以有累者疑之臣亦以負罪人自處分曹除旨忽下於杜門屛伏中闔門攅手實不知此生此世何以報答萬一也念臣所患貞疾閱月沈痼直廬閉戶長作養病之所私心惶憫當復如何伏乞亟許鐫免焉臣旣非言責拖及他說極知猥越而愚衷所激敢此略陳嗚呼昨年五月之變尙忍言哉八域群生莫不痛冤弸中疑惑滋甚及至王大妃殿諺敎一下舊恨新悲一倍交切蓋窮凶叵測不共戴天之讎偃息於此世界中而莫之敢指者有非外臣所可得聞知者也今其鉤覈之路亶在乎鞫訊廷楫等殿下何憚而靳持至此乎嗚呼彼不逞之徒捜而迭出豈一朝一夕之故哉究求禍本則國榮凶賊是已(刀削)絡致德賊投呈凶疏而萬古所無之夏賊國禜之枝流也三路和應之福瑮國榮之羽翼也(刀削)中權老賊燮急肘腋至於匡運叵測之說莫非國榮餘孼也臣不幸與此賊有僚宷之誼每見其巍然自處以義理主人孰知其包藏禍心哉臣不能先討於未然之前直欲斧斲其棺碎屍萬段而不可得也伏願亟允孥籍之請以洩神人之憤焉噫逆䄄之晏處近島宇鎭之尙逭邦刑趙時偉之遽命島置寧不慨惜也哉亦願幷允臺請焉批以勿煩
정조 11년 · 강
修撰嚴思憲陳疏乞郡賜例批
정조 11년 · 강
命長湍淮陽失火民戶拔例接濟
정조 11년 · 목
京畿監司徐有防以長湍府民家三十一戶失火延燒啓敎以當此歉歲且値窮春被燒民戶若是夥然言念失所之狀極爲矜慘申飭道伯拔例接濟期於從速奠居初五日失火形止今始登聞似此守令難責分憂該守令所當嚴勘以迎送有弊今姑參酌不飭之道伯爲先推考○原春監司金載瓚以淮陽府民家三十戶失火延燒啓敎以當此窮春被燒民戶若是夥然言念失所之狀極爲矜惻令道伯拔例周給使之東作前期於畢構奠居莫居形止報來仍卽狀聞事回諭
정조 11년 · 강
命守令薦不薦武臣査實論罪
정조 11년 · 목
吏曹以守令薦應薦不薦人依定式推考啓允之敎以今番飭敎之後文宰則多有追薦人武臣則將臣外尙無爲之者豈或未及聞知而然乎姑不處分自本曹査實論罪○兵曹啓言折見平安兵使趙圭鎭去丙午秋冬等褒貶啓本廣坪堡權管兪漢祚徒善爲政吏不趍令爲目宜置下考置諸中考請趙圭鎭推考兪漢祚下考施行允之
정조 11년 · 강
遞藥院提調徐有隣
정조 11년 · 목
內醫院以提調徐有隣副提調沈豊之不爲任進啓敎以發賣聞自再明日分給提調徐有隣兼帶藥院許遞今日政差出
정조 11년 · 강
以具㢞爲承旨前望也
정조 11년 · 목
以宋民載爲副修撰李在簡爲內局提調徐有慶爲知敦寧成雲柱爲假監役李在協都總管金載順爲副總管
정조 11년 · 강
命各殿宮進排物種精書一通以入
정조 11년 · 목
敎曰各司各有定例而各殿宮進上無內入定例當殿宮進排物種精書一通內入事分付又敎曰旣承慈敎徽寧殿阿之供上一陪婢一進排物種除減祡炭一體除減加進排名色中無料房子十三人只有末醬進排云幷除減事分付戶惠廳加進排供上中尙宮九侍女七水賜二水毋十二巴只五房子三十四合六十九名料衣纏及各種進排昨年亦因慈敎分屬各處該曹尙不知之擧行易致疑眩依所下都錄分秩劃屬今番册子修正時依此釐正事一體分付○戶曹啓言淑昌宮乳母一供上亦爲除減事旣承筵敎別單中一體書入依此永除之意請分付各司允之
정조 11년 · 강
命各陵修改時陵官兼監役擧行
정조 11년 · 목
敎曰畿邑賑政方張在前如此之時已有闊狹之例各陵修改處以陵官兼監役擧行獻官則以戶禮工三曹堂上推移塡差使之監蕫後復命若此則禮堂不必別爲進去以此知悉
정조 11년 · 강
命綏嬪冠禮以今十六日爲之
정조 11년 · 강
命吏曹參議曺允大禁推分揀
정조 11년 · 강
罷副護軍元厚鎭等職
정조 11년 · 목
兵曹啓言邊將薦不薦人査實論罪事命下矣副護軍元厚鎭等無端不薦請弁罷職敎以情勢及老病外如元厚鎭李應爀吳載徽具敍五具埉申大觀飭敎之下無端不薦萬萬駭然依施其中時帶職名人不可罷職而止弁拿問處之○吏曹以同知李漢泰等守令薦應薦不薦請弁罷職敎以非情勢則老病人容或無怪姑先推考○義禁府以總戎中軍元厚鎭都監別將李應爀內禁將吳載徽扈衛別將具埉等原情啓敎以李應爀觀於渠供可知其混入罷拿幷分揀元厚鎭吳載徽等以亞將及曾經閫師朝令之下邊將薦擧謂無覺得不可以已薦守令有所寬恕罷職放送具埉不可以有職言旣經拿處附過放送
정조 11년 · 목
敎曰親臨瑞蔥臺未畢試人試射時駕前別抄折衝南允卨出身權應弼駕後禁軍出身白文赫騎蒭三中幷加資御營廳別武士折衝金光益鐵箭比較居首邊將除授交龍旗馬上奉持閑良金龍起騎蒭三中直赴殿試別軍職李延弼立蒭四中熟馬一匹面給○鳥銃入格雜色軍等木匹施賞有差
정조 11년 · 강
罷安東府使李謙彬職
정조 11년 · 목
慶尙監司金尙集狀啓安東府使李謙彬以其名登臺章所遭罔測出接私第廢閣公務乞蒙啓罷云矣劇邑瘝曠誠爲可悶不得不罷黜敎以歉歲方春民事政急而飭敎纔下罷狀續至此非道臣所請卽該府使自處到今一時曠官可悶政官牌招開政其代各別擇差待下批明日辭朝
정조 11년 · 강
領議政金致仁上箚賜批
정조 11년 · 목
箚略曰臣廹於嚴命抏顏周行淟涊驅策行將半歲臨事則動輒顚錯得間則每煩言病上而國家大事下而廊廟重務僨誤瘝曠乃今宿苦自在新症更添五司班次群情之所欣忭堂錄成命私心之所兢蹙而一切泯伏夙夜隕越如添一病噫臣以畸危之蹤抱畏約之心居常屛蟄罕與人接重拜以來憂懼轉深無往而非曲木之驚雖欲殫竭駑鈍仰禆萬一其奈病日益篤情又難强何哉敢乞速行枚卜爰立賢德斥退賤臣毋曠庶事且伏間太廟修改隔日提擧備員新有昨年持敎而病狀如右進參無路亦望將臣所綰廟署都提調之任預命變通毋至窘急焉抑臣於萊府事竊有區區迷見日昨萊伯特除有以仰整鎭邊門之聖意而臣取考舊例宣廟甲辰本邑陞爲府使之後曾無一人以二品差遣者無乃交隣自有約條毋得踰越而然歟凡於島主書契必令儀曹亞貳東萊釜山平禮修答者例也今夫館守倭送使倭不過島主管下而宴享接見之除本倅而曾經入座之臣與之相抏則是不幾於辱朝廷乎倭人狡甚每事援例分寸之微必爭乃已安知無後日因綠執言之慮乎壬辰秋諸文倅之代以武弁也先大王敎以萊伯曾有約條特令前府使仍任難愼之聖念有如是矣伏縣更加三思博詢而裁處焉批以愼節尙未快痊豈勝憂慮賓對之久曠殊可悶也必須安心愼攝俟間出而視事都堂行圈之稍遲亦豈必爲引廟署提擧事旣有二提擧自可替行所辭不允新除萊伯事蓋因綽有襯例先朝壬辰武倅差遣時仍任之敎旣如此事關仰述何嫌銷刻該府使外補傳敎勿施卽以綜明剛核可責蘇弊者擬薦待下批仍令辭朝宜矣仍命遣史官傳諭
정조 11년 · 강
判府事金熤上箚賜批
정조 11년 · 목
箚略曰臣之父母墳山在於西坰之外距京爲信宿之地目今泠節隔日兼以塋域有事而臣兄已老臣之子男亦不在京若非臣躬往則香火之薦監蕫之事只將委之於墓戶之手矣情事之悲切當復如何倘蒙曲賜體諒特許數日之暇俾得以無煩朝家私自往來則臣可以任便行止少伸至情臣不勝顒祝之至批以卿其依所請往省仍命遣史官傳諭
정조 11년 · 강
以李敬一爲東萊府使備薦也
정조 11년 · 목
以洪樂恒爲副校理申益彬爲安東府使
정조 11년 · 강
平安監司兪彥鎬以滿浦僉使曺命喆査事馳聞
정조 11년 · 목
狀啓以爲義禁府關內滿浦僉使曺命喆欲奸前鎭將所眄而其女拚死不聽至於自投於水各別詳査狀聞以爲拿問勘罪之地云矣以江界府使李頤祥楚山府使林濟遠差定査官該鎭應問各人捉致詳査則各人招辭枚擧牒呈而今此査事一次盤問諸招同然鎭將强逼之跡其女引決之事彰著無餘一如臺臣之言所謂冤哭啾啾之聲有耳皆間誦經禳災之說有口皆言該僉使曺命喆淫放殘酷之罪狼藉難掩兹以擧實馳啓
정조 11년 · 강
分遣承旨詣宗廟永禧殿儲慶宮景慕宮
정조 11년 · 강
永祐園奉審摘奸
정조 11년 · 강
命禁衛大將以都相總察
정조 11년 · 목
該大將徐有大以厲祭獻官受香出去故也
정조 11년 · 강
召見東萊府使李敬一于誠正閣
정조 11년 · 목
以李在協爲禮曹判書金魯淳爲兵曹參判金持點爲同義禁
정조 11년 · 강
命諸道還穀量宜加分
정조 11년 · 목
備局以慶尙監司金尙集啓本回啓以爲本道沿海穀簿本多不敷之處狀請加分便成已例今亦依狀請使之詳探緩急綽略加分數爻待畢分登聞之意請分付道臣允之仍敎曰外此諸道穀簿不敷邑量宜加分浚狀聞事一體分付
정조 11년 · 강
毓祥宮獻官以下命勘罪有差
정조 11년 · 목
敎曰近來各宮享祀時刻殆無定限昨日毓祥宮寒食祭享亦然以三更三點定時行事云聞甚驚悚當該獻官削職次知中使刊名內侍府甚至禁漏官員祭時亦不待令云該官員令該曹重治後定配該吏及行首官員一體嚴治今後各處祭享又復如是不謹獻官臺監當別樣嚴繩此意令禮曹知委祭享各處齋官○刑曹以禁漏官韓允喆杖一百祥原郡定配行首官員李宜稷書員朴枝興各杖一百放送啓敎曰旣已決棍除杖發配行首官下吏移送本曹卽兵曹之誤着竝卽分揀放送
정조 11년 · 강
命拿處注書李德鉉
정조 11년 · 목
敎曰昨因言端聞之今番海閫赴任也以明日發程仍今斯速到營爲敎而注書誤以明日內到營分付云然則新舊兵使交龜於何處狀辭亦何以爲之乎竝令道伯査問狀聞傳命錯誤之罪不可無飭爲先汰去令該府拿問處之
정조 11년 · 강
飭諸道騎驛之制